medieval-data/medieval-letters huggingface dataset:
CDLXIV.  Ad Stephanum Anglorum regem.--Ne monasterium S. Augustini Cantuariense affici injuriis patiatur.   (Anno 1139-1141, Nov.) [  Ubi supra.  ]
Author: Innocentius II

INNOCENTIUS episcopus, servus servorum Dei, etc.

Quanto omnipotens Deus, et infra, unde etiam tibi est injuncta necessitas religiosa loca diligere et quae beati Petri sunt filialis devotionis intuitu nullis injuriis aut molestiis fatigari permittere. Secure namque contra adversarios consistit in terris quisquis eumdem apostolorum principem patronum habere meretur in coelis. Nunquam enim regnum tuum melius confirmari poterit vel augeri, quam si ecclesias vel personas ecclesiasticas studueris venerari. Proinde fraternitati tuae rogando mandamus et hortamur in Domino quatenus monasterium Sancti Augustini Cantuariensis quod utique idem beatus vir apostolorum principi obtulit, et Romani pontifices ac praedecessor tuus Ethelbertus Anglorum rex libertate donarunt et suis privilegiis munierunt, nullis molestis inquietes, aut ab aliquo infestari permittas; sed sic illud ab omnibus forinsecus perturbationum tumultibus protegas, ut et illi qui intus Deo serviunt de sua quiete et libertate congratulantes ipsi, Deo pro te et pro pace regni tui preces fundere attentius studeant, et nos serenitati tuae uberiores inde gratias agere valeamus.
CDLXVI.  Parthenonis S. Mariae Minerviensis possessiones et privilegia confirmat.   (Anno 1141, Jan. 28.) [GRADONICI,  Pont. Brix.,  209.] CDLXVII.  Privilegium pro monasterio Baumburgensi.   (Anno 1141, Febr. 1.) [  Monumenta Boica,  t. II, p. 186.]
Author: Innocentius II

INNOCENTIUS episcopus, servus servorum Dei, dilectis filiis GOTSCHALCO praeposito ecclesiae Sanctae de Baumburg, ejusque fratribus tam praesentibus quam futuris regulariter substituendis in perpetuum.

Justis religiosorum virorum desideriis consentire, atque rationabilibus eorum postulationibus libenter annuere, apostolicae sedi, cui Deo largiente praesidemus, auctoritas et fraternae charitatis unitas nos hortatur. Hujus rei gratia, dilecti in Domino filii, preces vestras clementer admittimus, et donationes ecclesiae Beatae Mariae de Hawarteschirha cum decimis, villis, praediis a venerabili fratre nostro Henrico Pataviensi episcopo, postulante et consentiente Wolframo ipsius villae advocato et filio ejus Beringario, atque eamdem advocatiam ad opus praefatae ecclesiae Sanctae Margaretae libere resignante, vobis et ecclesiae vestrae rationabiliter factam confirmamus; statuentes ut in praefata Beatae Mariae ecclesia ordo canonicus secundum beati Augustini Regulam perpetuis temporibus inviolabiliter observetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu aliquibus aliis molestiis fatigare; sed omnia integre conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Datum Laterani per manum Almerici sanctae Romanae Ecclesiae diaconi et cancellarii, Kal. Februarii, indictione IV, Incarnationis Dominicae anno 1140, pontificatus vero domni Innocentii papae II anno undecimo.
CDLXVIII.  Monasterio S. Mariae Locediensi asserit praedium a Rainerio, marchione Montisferrati, donatum.   (Anno 1141, Mart. 3.) [MORIONDI,  Monumenta Aquensia,  I, p. 52, ex autogr.]
Author: Innocentius II

INNOCENTIUS episcopus, servus servorum Dei, dilecto filio RICHARDO abbati monasterio Sanctae Mariae de Lucedio, ejusque successoribus regulariter ibi viventibus in perpetuum.

Cultus verae religionis absque integritate non valet integre observari. Quando vero sub occasione causarum forensium lites et jurgia oriuntur, perturbatus animus et splendor atque jucunditas contemplationis internae subtrahitur. Ob hoc, quia ad pacem et concordiam religiosis dandam summopere occurrendum est; ideo, dilecte in Domino fili Ricarde abbas, refutationem de praedio, quod illustris memoriae Reinerius marchio Montisferrati Anselmo tunc Vercellensi episcopo, confirmante monasterio B. Mariae de Lucedio, cui auctore Domino praesides, respectu piae devotionis donavit. Post multas lites et contentiones ab Othone abbate Sancti Januarii, et fratribus ejus factam collaudamus, et eamdem possessionem cum aliis bonis, quae inpraesentiarum juste et legitime possides, aut in futurum rationabiliter poteris adipisci, tibi tuisque successoribus, et per vos praefato beatae Mariae coenobio in perpetuum confirmamus. Decernimus ergo ut nulli omnino hominum liceat, etc. Ego Innocentius Catholicae Ecclesiae episcopus. Ego Albertus Albanensis episcopus. Ego Gerardus presbyter card. S. Crucis in Hierusalem. Ego Anselmus presbyter cardinalis tit. S. Laurentii in Lucina. Ego Guido S. Romanae Ecclesiae indignus sacerdos. Ego Stamius presbyter cardin. tit. S. Savinae. Ego Grisogonus presbyt. card. tit. S. Praxedis. Ego Ribaldus presbyt. card. tit. S. Anastasiae. Ego Gorzo presbyter card. tit. S. Caeciliae. Ego Otto diaconus cardin. tit. S. Georgii ad Velum Aureum. Ego Vasallus diaconus card. tit. S. Eustachii. Ego Ubaldus diacon. cardin. tituli S. Adriani. Ego Thomas sanctae Romanae Ecclesiae diaconus cardinalis. Datum Laterani per manum Almerici, S. Romanae Ecclesiae diacon. cardin. et cancell., V Nonas Martii, indictione IV, Incarnationis Dominicae anno 1130, pontificatus vero D. Innocentii II papae anno XII.
CDLXIX.  Monasterio Trenorciensi ecclesias de Planesiaco et de Tresilliaco, Lugdunensis et Claramontensis dioeceseon, confirmat.   (Anno 1141, Mart. 25.) [COCQUELINES, II, p. 249.]
Author: Innocentius II

INNOCENTIUS episcopus, servus servorum Dei, dilecto filio PETRO Trenorciensi abbati, ejusque successoribus regulariter substituendis, in perpetuum.

Commissa nobis apostolicae sedis auctoritas nos hortatur, ut locis et personis, ejus auxilium devotione debita implorantibus, tuitionis praesidium impendere debeamus. Quia sicut injusta petentibus nullus est tribuendus effectus, ita legitima et justa poscentium non est differenda petitio, praesertim eorum, vel qui religionem devote videntur amplecti, et sub ea gaudent Domino militare, vel qui cum honestae vitae et laudabili morum compositione gaudent omnipotenti Domino deservire. Eapropter, dilecte in Domino fili, tuis rationabilibus postulationibus clementer annuimus, et concessiones a venerabilibus fratribus nostris, tam ecclesiae de Planesiaco ab Huberto Bizuntino archiepiscopo quam ecclesiae de Tresilliaco ab Aymerico Claramontensi episcopo, vestro monasterio rationabiliter factas, tibi tuisque successoribus et per vos eidem monasterio confirmamus, statuentes ut quascunque possessiones, quaecunque bona praefatae ecclesiae inpraesentiarum juste et canonice possident, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterint adipisci, firma vobis in perpetuum et illibata permaneant. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eisdem ecclesiis justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus ss. Ego Gerardus presbyter cardinalis tituli Sanctae Crucis in Jerusalem ss. Ego Chrysogonus presbyter cardinalis tituli Sanctae Praxedis ss. Ego Rainerius presbyter cardinalis tit. Sanctae Priscae ss. Ego Guido presbyter tituli Sanctae Caeciliae ss. Ego Ubaldus diaconus cardinalis Sanctae Mariae in Via Lata ss. Ego Ubaldus diaconus cardinalis Sancti Adriani ss. Datum Laterani, per manus Aymerici, sanctae Romanae Ecclesiae diaconi cardinalis et cancellarii, VIII Kalendas Aprilis, indictione III, Incarnationis Dominicae anno 1141, pontificatus vero domni Innocentii II papae anno XII.
CDLXXIII.  Parthenonem S. Ambrosii Florentinum tuendum suscipit et possessiones ejus confirmat.   (Anno 1141, Maii 4.) [UGHELLI,  Italia sacra,  III, 93.]
Author: Innocentius II

INNOCENTIUS episcopus, servus servorum Dei, dilectae filiae CAECILIAE abbatissae monasterii S. Ambrosii de Petra Plana, ejusque sororibus, tam praesentibus quam futuris, regulariter substituendis in perpetuum mansuris.

Ad hoc universalis Ecclesia, etc., usque fatigentur. Eapropter, dilectae in Domino filiae, vestris rationabilibus postulationibus clementer annuimus, et praefatum Beati Ambrosii monasterium, quod in Florentino episcopatu situm est, sub beati Petri et nostra protectione suscipimus, et praesentis scripti patrocinio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu justis aliis modis, Deo propitio, poterit adipisci, firma vobis vestrisque succedentibus illibata permaneant. In quibus et ecclesiam Sancti Michaelis, in Palchito sitam infra civitatem Florentinam, cum omnibus suis appendiciis a Godefrido episcopo Florentino vobis canonice concessam, et suo scripto firmatam proprio nomine duximus adnotandam, salva Ecclesiae Florentinae canonica reverentia. Recipiendi etiam oblationes, tam pro vivis quam pro defunctis, absque alicujus contradictione liberam vobis concedimus facultatem. Sepulturam quoque ipsius liberam esse sancimus, ut quicunque se illic sepeliri deliberaverint, nisi forte excommunicati sint, nullus obsistat, salva tamen justitia matris Ecclesiae. Decernimus ergo ut nulli omnino hominum liceat praefatum vestrum coenobium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur vestris, et aliorum pro quorum gubernatione et sustentatione concessa sunt, usibus omnimodis profutura. Si qua igitur ecclesiastica, etc. Cunctis autem, etc. Amen. Ego Innocentius Catholicae Ecclesiae episcopus subscripsi. Ego Conradus Sabinensis episcopus subscripsi. Ego Gerardus presb. card. tit. Sanctae Crucis in Jerusalem subscripsi. Ego Anselmus presb. card. tit. Sancti Laurentii in Lucina subscripsi. Ego Martinus presb. card. tit. Sancti Stephani in Caelio Monte subscripsi. Ego Boethius presb. card. tit. Sancti Clementis subscripsi. Ego Goizo presbyter cardin. tit. Sanctae Caeciliae subscripsi. Ego Thomas presbyter cardinalis tit. Vestinae subscripsi. Ego Gregorius diaconus cardinalis Sanctorum Sergii et Bacchi subscripsi. Ego Otho diaconus card. S. Gregorii ad Velum Aureum subscripsi. Ego Vassallus diaconus cardinalis Sancti Eustachii subscripsi. Ego Ubaldus diaconus cardinalis S. Mariae in Via Lata subscripsi. Ego Octavianus diaconus cardinalis tit. Sancti Nicolai in Carcere subscripsi. Datum Laterani per manum Aimerici, sanctae Romanae Ecclesiae diaconi cardinalis et cancellarii, quarto Nonas Maii, indict. quarta, Incarnationis Dominicae anno 1141, pontificatus vero domini Innocentii papae secundi anno XII, etc.
CDLXXVI.  Ad clerum et populum Pictaviensem.--De Grimoardo electo.   (Anno 1141, Maii 20.) [  Gall. Christ.  II, 1174, in textu, ex cod. ms. S. Capellae Bituricensis.]
Author: Innocentius II

INNOCENTIUS episcopus, servus servorum Dei, dilectis filiis canonicis, abbatibus, principibus, clero et populo Pictaviensi, salutem et apostolicam benedictionem.

Vera obedientia humilitatis socia caeteras virtutes menti inserit, insertasque custodit. Sola namque est quae fidei meritum possidet, sine qua infidelis quis esse convincitur, etiamsi fidelis esse videatur; ideoque quisquis praelatus inobediens esse praesumpserit in unitate sanctae Ecclesiae, cum Deo partem habere non poterit. Gaudendum siquidem vobis est, quoniam, sicut accepimus, venerabili fratre nostro Willelmo episcopo vestro viam universae carnis ingresso, idonea et religiosa persona vobis est in episcopum collocata, et quoniam is aliis jure praeponitur, cujus vita et conversatio apud Deum acceptabiliter aestimatur, universitati vestrae pie apostolica scripta mandamus atque praecipimus, quatenus sibi de caetero humilitate et debita obedientia pareatis, ejusque salubribus praeceptionibus obtemperare curetis. Datum Lateranis XIII Kal. Junii.
CDLXXVII.  Ad G[rimoardum] Pictaviensem episcopum electum.   (Anno 1141, Maio.) [  Ibid.,  col. 1175, ex cod. eod.]
Author: Innocentius II

INNOCENTIUS episcopus, servus servorum Dei, venerabili fratri G. Pictaviensi episcopo, salutem et apostolicam benedictionem.

Accepimus personam tuam ad regimen Pictaviensis Ecclesiae assumptam esse; et quoniam longe debet vitam suam conversatione probare qui aliis vult praeesse, per apostolica tibi scripta mandamus atque praecipimus, quatenus in his quae ad episcopale officium pertinent, temetipsum satagas laudabiliter exercere, opus fac evangelistae, ministerium tuum imple. Subditos vero tuos paternis affectibus dilige, et ut commissa tibi a Deo Ecclesia sub tua providentia tam spiritualiter quam temporaliter augeatur, intenta animi vigilantia studeas providere. Possessiones quoque et bona ipsius episcopatus, quae distracta, vel illicite alienata esse noscuntur, cum omni diligentia recuperare labores.
CDLXXX.  Bulla Innocentii II confirmantis bona et possessiones Trunchiniensis ecclesiae.   (Anno 1141, Sept. 22.) [HUGO,  Ann. Praem.,  II, p. 608.]
Author: Innocentius II

INNOCENTIUS episcopus, servus servorum Dei, dilectis filiis GOZVINO Trunchiniensi abbati, ejusque fratribus regulariter instituendis, in perpetuam memoriam.

Ad hoc nobis a Deo pastoralis officii cura commissa est, ut, beneplacente Deo, religionem laboremus modis omnibus statuere, et stabilitam ex aucta diligentia conservare. Eapropter, dilecti in Domino filii, venerabilis fratris nostri Simonis et Noviomensis episcopi precibus inclinati, vestris justis postulationibus elementer annuimus, et ecclesiam S. Mariae Trunchiniensis, in qua divino mancipati estis obsequio, sub beati Petri et nostra protectione suscipimus, et praesentis scripti patrocinio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: curtes et villas videlicet Landenghem, Voclar, Petengem, Astinem, Salenghem, Verrebronch, Hulst et Hulsterlo, incultam terram juxta Belsalam, curtim quae dicitur Stabulum, Burste, Pomerium, quod juxta eamdem ecclesiam jacet, omnesque mansiones, quae inter idem pomerium atriumque interjacent, quas Ywanus praefatae contulit ecclesiae, cum omni decimatione reddituum suorum tam in eadem villa, quam in tota Wasia. Liceat etiam vobis omni tempore divina officia celebrare, clausis januis et exclusis excommunicatis, sive interdictis, nisi abbatis vel fratrum ipsius loci manifesta culpa exstiterit. Si quae igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus. Ego Conradus Sabinensis episcopus. Ego Gregorius diaconus cardinalis SS. Sergii et Bacchi. Ego Albericus Ostiensis episcopus. Ego Bernardus presb. card. tit. S. Crucis in Jerusalem. Ego Stephanus Praenestinus episcopus. Ego Boetius presbyt. card. tit. Sancti Clementis. Ego Yvo presb. cardin. S. Laurentii tit. Damasi. Ego GG. presb. cardin. tit. Calixti. Ego Guido sanctae Romanae Ecclesiae diacon. cardinalis. Ego Reinerius presb. cardin. tit. Priscae. Datum Laterani per manum Baronis capellani et scriptoris X Kalend. Octobris, indictione V, Incarnationis Dominicae anno 1141; pontificatus vero domni Innocentii II papae anno XII.
CDLXXXI.  Ad Guillelmum Montispessulani dominum.--Compatitur tribulationibus et angustiis quas ille ab infidelibus hominibus suis patiebatur, suamque opem ei atque consilium pollicetur.   (Anno 1141, Octob. 5.) [D. BOUQUET,  Recueil  XV, p. 402.]
Author: Innocentius II

Innocentius episcopus, servus servorum Dei, dilecto in Christo filio Guillelmo Montispessulani domino, salutem et apostolicam benedictionem.

Litteras et nuntios tuos debita benignitate suscepimus, et tribulationibus et angustiis quas ab infidelibus tuis hominibus pateris, affectione paterna compatimur, utpote qui personam tuam, tanquam Catholicum principem et specialem B. Petri filium, vera in Domino charitate diligimus, et in quibus secundum Deum possumus, opem et consilium libenter impendimus. Tu vero, quoniam aurum fornax tentatio justum probat, viriliter age et confortetur cor tuum, et sustine Dominum: ipse enim ventos compescit, et mare comprimit. Datum Laterani III Nonas Octobris.
CDLXXXII.  Hospitale S. Blasii juxta Modoetiam tuendum suscipit ejusque possessiones confirmat.   (Anno 1141, Oct. 15.) [GIULINI,  Memorie di Mil.,  t. V, p. 576.]
Author: Innocentius II

INNOCENTIUS episcopus, servus servorum Dei, dilecto filio ADAM magistro hospitalis, quod est apud Sanctum Blasium, juxta Modoetiam ejusque fratribus, tam praesentibus quam futuris, canonice substituendis in perpetuum.

Ad hoc in apostolicae sedis regimen, disponente Domino, promoti sumus ut piis votis assensum praebere, auresque nostras justis inclinare petitionibus debeamus. Eapropter, dilecte in Domino fili Adam, devotionem tuam laudabilem attendentes, praefatum hospitale quod cum omnibus suis appendiciis, assensu et consilio Arnoldi, et Joannis aliorumque vicinorum ipsius loci, sub censu sex denariorum Mediolanensis monetae veteris nobis nostrisque successoribus annualiter persolvendo, beato Petro et nobis offers, paterna benignitate suscipimus, et praesentis scripti pagina communimus. Statuentes ut quascunque possessiones, quaecunque bona idem hospitale inpraesentiarum juste ac legitime possidet, aut in futurum rationabilibus modis, Deo propitio, poterit adipisci, firma eidem hospitali, ac pauperibus, et illibata permaneant. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in ex tremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. In circulo: ADJUVA NOS, DEUS SALUTARIS NOSTER. In monogrammate: Bene valete. Ego Innocentius Catholicae Ecclesiae episcopus subscripsi. Ego Gerardus presbyter cardinalis tituli S. Crucis in Jerusalem ss. Ego Gregorius diaconus card. Sanctorum Sergii et Bacchi ss. Ego Hubaldus diac. card. S. Mariae in Via Lata ss. Ego Guido sanctae Romanae Ecclesiae diacon card. ss. Datum Laterani per manum Baronis capellani et scriptoris, Idibus Octobris, indictione V, Incarnationis Dominicae anno 1141, pontificatus vero domni Innocentii II papae anno XII.
CDLXXXIII.  Ad monachos Marchianenses.--Censuras A. episcopi Atrebatensis nullas declarat, praecipitque ut ad abbatis electionem procedant.   (Anno 1141, Nov. 1.) [MARTENE,  Ampl. Collect.,  I, 719, ex ms. Marchianensi.]
Author: Innocentius II

INNOCENTIUS episcopus, servus servorum Dei, dilectissimis filiis monachis Marcianensibus, S. et A. B.

Super injuriis et oppressionibus quas ex litteris et fratrum vestrorum relatione, Joannis videlicet et Andreae, qui nostro se conspectui praesentarunt, a fratre nostro A. Atrebatensi episcopo vobis illatas esse accepimus, debita affectione compatimur, et vobis, tanquam dilectis filiis nostris, in quibus secundum Deum possumus, opem et auxilium libenter impendimus. Quia ergo praefatus frater noster electionem vestram secundum B. Benedicti regulam et praedecessoris nostri papae Calixti bonae memoriae et nostri etiam privilegii tenorem, a vobis communiter celebratam omnimodis impedivit, et ad majorem suae malitiae evidentiam, post appellationem ad sedem apostolicam factam, vestrum monasterium a divinis interdicere praesumpsit officiis, nos idem interdictum irritum esse censuimus, et vobis divina celebrare officia apostolica auctoritate praecipimus. Si vero mutationem aliquam vel constitutionem in eodem monasterio vel locis sibi pertinentibus post appellationem ad sedem apostolicam fecisse cognoscitur, totum evacuamus, et omnia in eo statu, in quo tempore appellationis fuisse noscuntur, revocari praecipimus. Vobis autem praecipiendo mandamus quatenus secundum B. Benedicti Regulam et sedis apostolicae privilegia religiosam et idoneam personam vobis in abbatem communi vel sanioris partis assensu eligatis, per cujus nimirum prudentiam et religionem idem monasterium, tam temporaliter quam spiritualiter, auxiliante Domino, proficere valeat. Datum Laterani Kalendis Novembris.